club47031643
Беш-Öзöк jурттка келген бичик
Ол jуртта байлу туу бар Бекойос деп. Jе албаты-jон оны Бокойос деп айдып jат. Öйлö кожо солунып калган.
14.04.2015j 02ч.23мин.
Бекойос керегинде бичик

Коркышту кызалаҥду 
Öй болгон ол тушта
Кып-кызыл кÿн турган
Теҥери тÿбинде 
Амыр jаткан албатыны
Кыргындар 
Келип jуулаган
Jерин коорулап
Jалтанбас уулдар
Туруп чыккан
Кÿÿн-кайрал jок
Тартыжып
Бажын салган
Алтай jерине 
Jеҥин jастанып
Уйуктап jадыры
Корум таштарда
Баатыр уулдарым
Бекойос уулым
Jаҥыскан арткан
Кыргындар ла jуулажып
Шыркалу колынаҥ 
Кан аккан jерге тамчылап
Бекойос jалтанбас уулым
Туу эдектей jÿгÿрип
Кудайдаҥ суранган
Тизеге отурып:
"Кызыл тыным
Кыйарга бербегер,
Колтыгарга сугуп
Аргадап алгар,
Кара jаҥыскан
Артып калдым.
Кара бажымды 
Коруп алгар"
Кöк-кайа туу
Колтыгын ачып
Jажырып алды
Баатыр уулын
Сÿрÿжип келген кыргындар
Таппай калды баатыр изин
Кöзин бöктöгöн кöжöгö
Кöрöргö бербеди
Баатыр уулын
Кайран уулым Бекойос
Кöҥкöрö jадып
Ыйлаган эди öксöп 
Эки тизеге отурып 
Алкаган эди Алтайын
Кöстöҥ аккан ачу jаш
Jерге тÿшкен эди тамчылап
Бекойос уулымныҥ алкыжы
Торгулган эди
Кöк-кайа тууга 
Jаҥыланып
Агаш-тажы jайканган эди
Ийделÿ алкышка
Ол öйдöҥ бери
Ээленип калды
Бажырган туузы
Бекойос баатыр 
Кайран уулым
Кайра кöрÿп jÿре берди
Jалтанбас ады артып калды
Албаты тилинде 
Тизеге отурып
Бажырган jерине
Тагылдар салынзын
Албаты келип
Бажырып суранзын
Кайчы кижи кайлап берзин
Алтай jери jаранып
Агаш-тажы jайканзын
Албаты öзöги ачылып
Кÿÿн-санаазы jарызын
Кудайына jолугып
Jÿрÿми улалзын

Баш болзын Алтай Кудайым
Баш болзын
Бичиткени кудай
Бичип алган кижи Надежда Якоруевна
Jуруктарда Беш-Öзöк jурт Бекойос Туудаҥ соктырткан, анда эмди мÿргÿÿлдер öткÿрилер, анда эмди тагылдар турат.